BWG ผ่านการคัดเลือกขายไฟฟ้าขยะอุตสากรรม 2 โครงการ รวม 11MW
BWG ผ่านการคัดเลือกขายไฟฟ้าขยะอุตสากรรม 2 โครงการ รวม 11MW
1 พ.ย. 2559

นายสุวัฒน์ เหลืองวิริยะ ประธานเจ้าหน้าที่บริหารและกรรมการผู้จัดการ บริษัทเบตเตอร์ เวิลด์ กรีน จำกัด (มหาชน) หรือ BWG เปิดเผยว่า บริษัท รีคัฟเวอรี่ เฮ้าส์ จำกัด (RH) และบริษัท เอวา แกรนด์ เอ็นเนอร์ยี่ จำกัด (AVA) ซึ่งทั้ง 2 บริษัทมีสถานะเป็นบริษัทย่อยของบริษัท เอิร์ธ เท็คเอนไวรอนเมนท์ จำกัด (ETC) ซึ่งเป็นบริษัทย่อยนั้น ได้ผ่านการคัดเลือกจากคณะกรรมการกำกับกิจการพลังงาน (กกพ.) ในการรับซื้อไฟฟ้าพิเศษจากขยะอุตสาหกรรมในรูปแบบ Feed-in Tariff (FiT) สำหรับการประกาศรับซื้อไฟฟ้าจากพลังงานหมุนเวียนปี 58-62
โดยในการนี้ทั้งสองบริษัทจะต้องดำเนินการยื่นเอกสารเพิ่มเติมตามที่การไฟฟ้าฝ่ายจำหน่าย (การไฟฟ้าส่วนภูมิภาค (กฟภ.) กำหนดและลงนามในสัญญาซื้อขายไฟฟ้ากับการไฟฟ้าฝ่ายจำหน่ายภายใน 120 วัน นับถัดจากวันที่ กกพ.ประกาศรายชื่อผู้ได้รับคัดเลือก (ภายในเดือนกุมภาพันธ์ 2560)
ทั้งนี้ บริษัทจะแจ้งต่อตลาดหลักทรัพย์ฯ ให้ทราบถึงความคืบหน้าในโครงการดังกล่าวเมื่อมีความชัดเจนและแน่นอนในการลงนามในสัญญาซื้อขายไฟฟ้ากับการไฟฟ้าฝ่ายจำหน่าย รวมไปถึงความคืบหน้าในการก่อสร้างโรงไฟฟ้าต่อไป
สำหรับโครงการผลิตกระแสไฟฟ้านิคมอุตสาหกรรมสหรัตนนครของบริษัท รีคัฟเวอรี่ เฮ้าส์ จำกัด ซึ่งผลิตและจำหน่ายกระแสไฟฟ้าจากขยะอุตสาหกรรม มีขนาดกำลังการผลิตติดตั้ง 7MW และขนาดกำลังการผลิตเสนอขาย 5.5MW โดยโครงการตั้งอยู่ในนิคมอุตสาหกรรมสหรัตนนคร จ.พระนครศรีอยุธยา
ส่วนโครงการผลิตกระแสไฟฟ้านิคมอุตสาหกรรมพิจิตรของบริษัท เอวา แกรนด์ เอ็นเนอร์ยี่ จำกัด ซึ่งผลิตและจำหน่ายกระแสไฟฟ้าจากขยะอุตสาหกรรม มีขนาดกำลังการผลิตติดตั้ง 4MW และขนาดกำลังการผลิตเสนอขาย 3MW โดยโครงการตั้งอยู่ในนิคมอุตสาหกรรมพิจิตร จ.พิจิตร